Document ID: 32004D0621

KOMISJONI OTSUS,
26. august 2004,
millega muudetakse otsust 2002/994/EÜ, mis käsitleb teatavaid kaitsemeetmeid teatavate Hiinast pärit loomsete saaduste suhtes
(teatavaks tehtud numbri K(2004) 3256 all)
(EMPs kohaldatav tekst)
(2004/621/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 1,
ning arvestades järgmist:
(1)
Pärast seda, kui teatavates Hiinast imporditud loomsetes saadustes tuvastati veterinaarravimite jääke ja kõnealusesse riiki tehtud kontrollkülastuse käigus leiti veterinaarravimeid käsitleva seadusandluse ning elusloomade ja loomsete saaduste jääkide kontrollimise süsteemiga seotud puudusi, võttis komisjon 30. jaanuaril 2002 vastu otsuse 2002/69/EÜ, mis käsitleb teatavaid kaitsemeetmeid Hiinast imporditud loomsete saaduste suhtes. (2)
(2)
Hiina ametiastutuste poolt esitatud teave ja liikmesriikide poolt läbiviidud kontrollide positiivsed tulemused on võimaldanud lubada teatavate loomsete saaduste importi Hiinast, tehes selleks otsusesse 2002/69/EÜ mitmeid muudatusi, mis konsolideeriti komisjoni otsusega 2002/994/EÜ. (3)
(3)
Pidades silmas parandusmeetmete rakendamist ja Hiina ametiasutuste poolt antud tagatisi, Hiinasse tehtud uue kontrollkülastuse positiivseid tulemusi ning liikmesriikide poolt Hiinast pärit toodete importimisel läbiviidud kontrollide tulemusi, võib öelda, et Hiinast imporditavad loomsed saadused läbivad täieliku ja süstemaatilise toiduainete ja sööda ohutuse kontrolli.
(4)
Hiina pädev ametiasutus on lubanud eelkõige tagada, et iga ühenduses inimtoiduks või loomasöödaks mõeldud loomsete saaduste saadetis läbib süstemaatilise lähetamiseelse kontrolli, mille eesmärgiks on avastada veterinaarravimite jääke. Hiina pädev ametiasutus on lubanud samuti tagada, et iga saadetisega on kaasas toodete ekspordieelset kontrolli kinnitav pädeva asutuse tõend ning analüütilise kontrolli tulemused.
(5)
Pidades silmas eespool kirjeldatud tulemusi ja tagatisi on kohane asendada otsuses 2002/994/EÜ sätestatud kaitsemeetmed nõudega, et asjaomaseid saadetisi kontrollitaks enne ühendusse saatmist päritolukohas ning saadetistega oleks kaasas vastav tõend.
(6)
Kontrollkülastuse käigus Hiinas tuvastati siiski mõningaid puudujääke ühendusse eksporditava kodulinnuliha tootmisel rakendatavate sanitaartingimuste osas. Pidades silmas nimetatud puudujääke ning klassikalise lindude katku esinemisest tulenevat olukorda, ei saa kodulinnulihale kehtivaid impordipiiranguid veel tühistada.
(7)
Seetõttu tuleb otsust 2002/994/EÜ vastavalt muuta.
(8)
Käesolevas otsuses ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2002/994/EÜ muudetakse järgmiselt.
1)
Artiklid 2 ja 3 asendatakse järgmistega:
“Artikkel 2
Liikmesriigid lubavad lisas loetletud toodete importi kooskõlas käesoleva otsuse ning asjaomaste toodete suhtes kohaldatavate loomade ja inimeste terviseohutuse erinõuetega.
Artikkel 3
Liikmesriigid lubavad lisa II osas loetletud saaduste saadetiste importi, millega on kaasas Hiina pädeva asutuse tõend, millega kinnitatakse, et iga saadetis on enne saatmist läbinud keemilise katse tagamaks, et asjaomased saadused ei kujuta ohtu inimeste tervisele. Nimetatud katse tuleb läbi viia eesmärgiga avastada eelkõige kloramfenikooli ja nitrofuraani ning nende metaboliite. Analüütiliste kontrollide tulemused tuleb samuti lisada.”
.
2)
Artikkel 4 jäetakse välja.
3)
Artikkel 6 asendatakse järgmisega:
“Artikkel 6
Käesolev otsus vaadatakse läbi Hiina pädeva asutuse poolt esitatud andmete ja tagatiste ning vajaduse korral ühenduse ekspertide kohapealse kontrolli tulemuste põhjal.”
.
4)
Lisa asendatakse käesoleva otsuse lisas esitatud tekstiga.
Artikkel 2
Käesolevat otsust kohaldatakse alates 31. augustist 2004.
Artikkel 3
Käeolev otsus on adresseeritud liikmesriikidele.
Brüssel, 26. august 2004

Labels: 17
0
3
6
18